หุ้น Starbucks กำลังแตะจุดสูงสุด ในประวัติศาสตร์
“อีก 10 ปีข้างหน้าเราจะยังคงดื่มกาแฟ Starbucks กันอยู่หรือไม่”  ไม่มีใครรู้ได้ว่าอนาคตจะเป็นอย่างไร แต่ถ้าเราคาดการณ์จากสิ่งที่เกิดขึ้นในปัจจุบัน ก็พอจะหาคำตอบได้  ถ้าถามถึงร้านกาแฟในดวงใจของคนไทยหลายๆ คน น่าจะต้องมีชื่อของ Starbucks
5 พ.ย. 2561

หุ้น Starbucks กำลังแตะจุดสูงสุด ในประวัติศาสตร์ / โดย ลงทุนแมน
“อีก 10 ปีข้างหน้าเราจะยังคงดื่มกาแฟ Starbucks กันอยู่หรือไม่”
ไม่มีใครรู้ได้ว่าอนาคตจะเป็นอย่างไร
แต่ถ้าเราคาดการณ์จากสิ่งที่เกิดขึ้นในปัจจุบัน
ก็พอจะหาคำตอบได้
ถ้าถามถึงร้านกาแฟในดวงใจของคนไทยหลายๆ คน น่าจะต้องมีชื่อของ Starbucks
เรื่องนี้ไม่ได้เกิดขึ้นแค่ในประเทศไทยเท่านั้น แต่ยังรวมถึงอีกหลายๆ ประเทศทั่วโลกที่ชื่นชอบร้านกาแฟแห่งนี้
อย่างไรก็ตามเมื่อกลางปีที่ผ่านมา Starbucks ต้องเผชิญกับภาวะที่อาจจะเรียกได้ว่ากำลังจะถดถอย
เนื่องจากยอดขายต่อสาขาเดิมของ Starbucks โตขึ้นเพียงแค่ 1% เท่านั้นซึ่งถือว่าเป็นตัวเลขที่แย่ที่สุดในรอบ 9 ปีที่ผ่านมา และมีแผนที่จะปิดสาขากว่า 150 สาขาในสหรัฐอเมริกา
หมายความว่าตลาดสหรัฐอเมริกาที่ถือว่าเป็นตลาดหลักของ Starbucks อาจจะกำลังเผชิญปัญหาที่สำคัญคือ การอิ่มตัว
แต่สุดท้ายแล้วดูเหมือนการชะลอตัวจะเป็นเพียงเรื่องชั่วคราวเท่านั้น
เมื่อวันศุกร์ที่ผ่านมา Starbucks ประกาศผลประกอบการในไตรมาสที่ 3 เหนือกว่าความคาดหวังที่ผู้เชี่ยวชาญหลายๆ คนคาดการณ์ไว้เป็นอย่างมาก
พบว่ามีรายได้อยู่ที่ 206,685 ล้านบาท เติบโตขึ้น 11% จากช่วงเวลาเดียวกันของปีที่แล้ว
ส่วนกำไรจากการดำเนินงานอยู่ที่ 31,365 ล้านบาท ลดลง 6% จากช่วงเวลาเดียวกันของปีที่แล้ว
โดยทาง Starbucks ได้ให้เหตุผลว่า สาเหตุที่กำไรลดลงในครั้งนี้หลักๆ มาจากค่ากิจกรรมสำหรับกระตุ้นยอดขายของบริษัทและค่าใช้จ่ายพิเศษ
เช่น ค่าใช้จ่ายที่ทาง Starbucks ได้ขายธุรกิจขายปลีกกาแฟ และการขายอาหาร ให้กับ Nestlé, ผลกระทบจากการเปลี่ยนแปลงเจ้าของในโซนตะวันออกของประเทศจีน และ ค่าใช้จ่ายจากการขายหุ้นบริษัท Tazo
ถ้าเราสังเกตดีๆ ก็จะเห็นว่า ค่าใช้จ่ายเหล่านี้น่าจะเป็นเพียงสิ่งที่เกิดขึ้นเพียงครั้งเดียว
ซึ่งก็ดูเหมือนว่า นักลงทุนจะไม่ได้สนใจกับกำไรที่ลดลงเท่าไหร่นัก
แล้วนักลงทุนสนใจอะไร?
โดยปกติแล้ว นักลงทุนมักจะมองถึงแนวโน้มของธุรกิจในอนาคต
สำหรับ Starbucks แล้ว ปัจจัยที่บ่งบอกถึงอนาคตก็คือ ยอดขายที่เติบโตขึ้นของสาขาเดิมนั่นเอง
เพราะบางครั้งรายได้ที่เติบโตขึ้นของบริษัทอาจจะมาจากการเปิดสาขาใหม่ แต่ยอดขายของสาขาเดิมกลับไม่เพิ่มขึ้น ซึ่งแสดงถึงความไม่ยั่งยืนของผลการดำเนินงานที่จะตามมาในอนาคต
จากผลประการครั้งนี้พบว่า
ยอดขายของสาขาเดิมในสหรัฐอเมริกาเติบโตขึ้นมากถึง 4%
ส่วนประเทศจีนซึ่งเป็นแหล่งรายได้หลักของบริษัทรองจากสหรัฐอเมริกาก็เติบโตขึ้น 2%
เมื่อรวมยอดขายสาขาเดิมทั่วโลกปรากฏว่าเติบโตขึ้นถึง 3% ซึ่งบ่งบอกถึงอนาคตที่สดใสของบริษัท
พอเป็นแบบนี้แล้ว หุ้นของ Starbucks จึงปิดบวกถึง 10% ตามความคาดหวังของนักลงทุนที่คาดว่าอนาคตของบริษัทกำลังสดใส การเพิ่มขึ้นครั้งนี้คิดเป็นมูลค่ากว่า 2 แสนล้านบาท
อ่านมาถึงตรงนี้แล้ว หลายๆ คนน่าจะได้คำตอบว่าในอนาคตอีก 10 ปีข้างหน้า เราก็น่าจะยังได้ดื่มกาแฟ Starbucks กันอยู่
อย่างไรก็ตาม การที่ยอดขายของ Starbucks เติบโตขึ้นเรื่อยๆ ก็จะเป็นจุดดึงดูดให้มีผู้ประกอบการทั้งรายใหญ่และรายเล็กคนอื่นๆ เข้ามาสู่ธุรกิจนี้มากขึ้น
ในตอนนั้นความนิยมของ Starbucks จะยังคงเหมือนตอนนี้หรือไม่ คงต้องติดตามกันต่อไป..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------